
Către





BIROUL PERMANENT AL




CAMEREI DEPUTATILOR



Vă înaintăm, alăturat, Raportul asupra propunerii legislative privind înfiinţarea comunei Ocna de Jos, judeţul Harghita, prin reorganizarea comunei Praid, trimisă Comisiei noastre pentru dezbatere şi avizare în fond, cu adresa nr.Pl.x.21 din 25 februarie 2008.



   PRESEDINTE,




  SECRETAR,



RELU FENECHIU 



SEREŞ DENEŞ 

RAPORT  

asupra propunerii legislative privind înfiinţarea comunei Ocna de Jos, 
judeţul Harghita, prin reorganizarea comunei Praid

Cu adresa nr. Pl.x.21 din 25 februarie 2008, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în procedură obişnuită şi avizării în fond, cu propunerea legislativă privind înfiinţarea comunei Ocna de Jos, judeţul Harghita, prin reorganizarea comunei Praid.


La întocmirea Raportului comisia a avut în vedere avizul favorabil al Consiliului Legislativ nr.147/11.02.2008 şi punctul de vedere al Guvernului nr.444/DPSG din 20.02.2008 prin care nu susţine adoptarea iniţiativei legislative.


Prezenta propunere legislativă are ca obiect de reglementare înfiinţarea comunei Ocna de Jos, judeţul Harghita, această localitate fiind în prezent sat component al comunei Praid.


Examinând propunerea legislativă, conţinutul documentaţiei anexate, avizul Consiliului Legislativ, precum şi punctul de vedere al Guvernului, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acesteia deoarece din documentaţia ataşată nu rezultă că au fost îndeplinite condiţiile stabilite la art.51 alin.(2) şi (5) din Legea nr. 351/2001 privind aprobarea Planului de amenajare a teritoriului naţional – Secţiunea a IV-a Reţeaua de localităţi, cu modificările şi completările ulterioare, referitoare la obţinerea avizului oficiului judeţean de cadastru şi publicitate imobiliară şi, respectiv, la supunerea consultării populaţiei, prin referendum local, a planului cadastral de delimitare teritorială a comunei Ocna de Jos, propusă spre înfiinţare, şi a comunei Praid, rămasă după reorganizare.


Referitor la art.2 alin.(3) din propunerea legislativă, care prevede radierea satelor Bucin şi Şaşvereş ca urmare a neîndeplinirii condiţiilor prevăzute la punctul 3.0 al anexei IV la Legea nr.351/2001, în cadrul referendumului local, cetăţenii nu au fost consultaţi şi cu privire la reorganizarea comunei Praid prin radierea celor două sate sus-menţionate.


Propunerea legislativă a fost dezbătută în şedinţa din 5 martie 2008, la lucrările comisiei fiind prezenţi 25 deputaţi din totalul de 28 membri ai comisiei.



La dezbaterea propunerii legislative a participat, în conformitate cu prevederile
art. 51 şi 52 din Regulamentul Camerei Deputaţilor, domnul Mircea Alexandru – secretar general adjunct în cadrul Ministerului Internelor şi Reformei Administrative.


Prin obiectul de reglementare şi conţinutul său propunerea legislativă face parte din categoria legilor organice, potrivit art.73 alin.(3) lit.o) din Constituţia României, republicată.


Potrivit art.75 din Constituţia României, republicată, şi a art.92 din Regulamentul Camerei Deputaţilor, Camera Deputaţilor este prima Cameră sesizată.


Raportul de respingere al comisiei a fost adoptat cu 24 de voturi pentru şi un vot împotrivă.

   

    PREŞEDINTE,




  SECRETAR,



RELU FENECHIU 



SEREŞ DENEŞ 

    

Şef serviciu: Sofia Chelaru
Consilier: Mona Georgeta Baban

